
[bookmark: __RefHeading___Toc865_328499454][bookmark: _Toc244025617]1. UVOD	
	Mineralna struktura  zubnih tkiva predstavlja složeni sistem čija stabilnost zavisi od hemijskog sastava i ravnoteže procesa rastvaranja i taloženja mineralnih jedinjenja. Osnovnu neorgansku komponentu zubne gleđi čini hidroksiapatit, kristalni kalcijum-fosfat koji joj obezbjeđuje karakterističnu tvrdoću i otpornost na mehaničke i hemijske uticaje. Pored hidroksiapatita, značajnu ulogu u procesima mineralizacije i demineralizacije zubnih tkiva imaju i drugi kalcijum-fosfati, čija svojstva zavise od hemijskog sastava i uslova sredine [1].
	Da bi se razumjela stabilnost ovih mineralnih jedinjenja neophodno je razmotriti njihovu rastvorljivost. Rastvorljivost zavisi od niza fizičko-hemijskih uslova, među kojima se posebno izdvajaju pH vrijednost i koncentracija jona u rastvoru. Promjene ovih parametara mogu pomjeriti hemijsku ravnotežu između čvrste mineralne faze i rastvorenih jona, čime se podstiču procesi rastvaranja ili ponovnog formiranja mineralne strukture [1,2].
	Razumijevanje rastvorljivosti hidroksiapatita i drugih kalcijum-fosfata ima poseban značaj u stomatologiji, jer su ovi procesi neposredno povezani sa očuvanjem mineralnog integriteta zubnih tkiva. Ispitivanje faktora koji utiču na njihovu rastvorljivost omogućava bolje razumijevanje mehanizama demineralizacije i remineralizacije, kao i hemijskih procesa koji učestvuju u nastanku karijesa i dentalne erozije. U skladu sa tim, cilj ovog rada je da se analizira rastvorljivost hidroksiapatita i drugih kalcijum-fosfata u vodenim sredinama, uz razmatranje najvažnijih faktora koji određuju njihovu hemijsku stabilnost i značaj ovih procesa u stomatološkoj praksi.

[bookmark: _Toc244025618]2. HIDROKSIAPATIT KAO OSNOVNA MINERALNA KOMPONENTA ZUBNIH TKIVA
[bookmark: _Toc244025619]2.1. Hemijski sastav i struktura hidroksiapatita
[image: ]	Hidroksiapatit predstavlja kristalno jedinjenje iz grupe kalcijum-fosfata i osnovni je mineralni sastojak tvrdih zubnih tkiva. Njegova stehiometrijska hemijska formula je Ca₁₀(PO₄)₆(OH)₂, kristalnu strukturu čine kalcijumovi joni, fosfatne grupe i hidroksilni joni. Međutim, mineralna faza prirodnih zubnih tkiva ne odgovara u potpunosti idealnom stehiometrijskom hidroksiapatitu, već se odlikuje karakteristikama biološkog apatita. U njegovoj strukturi mogu se javiti jonske supstitucije, naročito ugradnja karbonatnih, magnezijumovih, natrijumovih i fluoridnih jona, koje utiču na kristalografska svojstva, kristaliničnost i hemijsku stabilnost minerala [2,3]. Raspored ovih jona u kristalnoj rešetki prikazan je na slici 1.

Slika 1. Kristalna struktura hudroksiapatita. Kumar, R. i Mohanty, S. (2022). Hydroxyapatite: A Versatile Bioceramic for Tissue Engineering Application[7].
	Njihova organizacija doprinosi stabilnosti mineralne strukture, dok promjene u sastavu kristala mogu uticati na njegova svojstva i ponašanje u vodenoj sredini, uključujući rastvorljivost. 
	Morfologija i raspored kristala apatita razlikuju se između gleđi i dentina, što je neposredno povezano sa njihovim različitim sastavom i funkcionalnim svojstvima. Gleđ i dentin razlikuju se po stepenu mineralizacije i organizaciji tkiva. Gleđ je izrazito mineralizovana, dok dentin sadrži veći udio organskog matriksa, pretežno kolagena tipa I, kao i vode. Ove razlike doprinose njihovim različitim mehaničkim svojstvima i ponašanju pri djelovanju hemijskih agenasa [3].
[bookmark: _Toc244025620]2.2. Značaj hidroksiapatita za osobine zubne gleđi i dentina
	Mineralni sastav i strukturna organizacija hidroksiapatita predstavljaju ključne determinante fizičkih, mehaničkih i hemijskih svojstava tvrdih zubnih tkiva. Zubna gleđ sadrži približno 96% neorganske materije po masi, dok dentin sadrži oko 70% mineralne, 20% organske materije i 10% vode. Visok stepen mineralizacije gleđi uslovljava njenu izuzetnu tvrdoću i sposobnost da izdrži ponavljana opterećenja tokom mastikacije. Dentin, zahvaljujući manjem udjelu mineralne faze i prisustvu kolagenskog matriksa, pokazuje veću žilavost i deformabilnost, čime doprinosi apsorpciji i raspodjeli sila i smanjuje rizik od oštećenja zubne strukture [3].
		Pored strukturne uloge, mineralna faza zuba je hemijski aktivna: u kontaktu sa pljuvačkom i drugim vodenim sredinama može gubiti ili ponovo primati jone, zavisno od sastava rastvora i uslova ravnoteže. Zato se hidroksiapatit ne posmatra samo kao čvrsta komponenta zuba, već i kao mineralna faza čija se stabilnost mijenja u zavisnosti od sredine. Ova osobina predstavlja osnovu hemijskog objašnjenja demineralizacije i remineralizacije, koje se detaljnije razmatraju u narednim poglavljima [1,3].



[bookmark: _Toc244025621]3. HEMIJSKA OSNOVA RASTVORLJIVOSTI HIDROKSIAPATITA
[bookmark: _Toc244025622]3.1. Pojam rastvorljivosti i hemijske ravnoteže
	Rastvorljivost predstavlja sposobnost supstance da prelazi u rastvor, pri čemu se, u određenim uslovima, uspostavlja ravnoteža između čvrste faze i rastvorenih jona. Pri kontaktu hidroksiapatita sa vodenom sredinom dolazi do razmjene jona između kristalne rešetke i rastvora. Kada se brzine rastvaranja i taloženja izjednače, uspostavlja se dinamička ravnoteža, brzine rastvaranja i povratnog taloženja jednake su, pa nema neto promjene količine čvrste faze. Važno je razlikovati rastvorljivost, koja predstavlja ravnotežno svojstvo, od brzine rastvaranja, koja opisuje koliko se brzo proces odvija [4].
[bookmark: _Toc244025623]3.2. Reakcija rastvaranja hidroksiapatita
	Rastvaranje hidroksiapatita može se prikazati sljedećom jednačinom:
Ca₁₀(PO₄)₆(OH)₂(s) ⇌ 10Ca²⁺(aq) + 6PO₄³⁻(aq) + 2OH⁻(aq)
U vodenim rastvorima fosfat se ne nalazi samo kao PO₄³⁻, već se, u zavisnosti od pH vrijednosti, javlja i u protonovanim oblicima, prvenstveno HPO₄²⁻ i H₂PO₄⁻. U kiseloj sredini vodonikovi joni reaguju sa fosfatnim i hidroksidnim jonima, smanjujući njihove aktivnosti i podstičući dalje rastvaranje mineralne faze. Zbog toga snižavanje pH može povećati gubitak mineralnih sastojaka zuba [4,5].
[bookmark: _Toc244025624]3.3. Proizvod rastvorljivosti i stepen zasićenosti rastvora
	Proizvod rastvorljivosti (Ksp) predstavlja ravnotežnu konstantu koja opisuje rastvaranje slabo rastvorljivog jedinjenja. Za hidroksiapatit se izražava relacijom: Ksp = a(Ca²⁺)¹⁰ · a(PO₄³⁻)⁶ · a(OH⁻)², gdje a označava aktivnost odgovarajućeg jona. Poređenjem jonskog proizvoda rastvora (Q) sa proizvodom rastvorljivosti (Ksp) određuje se stepen zasićenosti: kada je Q < Ksp, rastvaranje je termodinamički povoljno; kada je Q = Ksp, rastvor je u ravnoteži; a kada je Q > Ksp, moguće je taloženje mineralne faze. Ipak, prezasićenost sama po sebi ne garantuje neposredno taloženje, jer proces zavisi i od kinetičkih uslova [4]. Ovi odnosi imaju neposredan značaj u stomatologiji, jer objašnjavaju promjene mineralnog sastava zubne gleđi. Na primjer, tokom djelovanja kiselina nastalih metabolizmom bakterija dentalnog plaka snižava se pH vrijednost, što podstiče rastvaranje hidroksiapatita. U takvim uslovima rastvor može postati nezasićen u odnosu na hidroksiapatit                       (Q < Ksp), čime se stvaraju uslovi za demineralizaciju gleđi. Nasuprot tome, kada pljuvačka neutrališe kiseline i obezbijedi odgovarajuće količine kalcijumovih i fosfatnih jona, rastvor se može približiti zasićenju ili postati prezasićen u odnosu na hidroksiapatit (Q > Ksp). Na taj način smanjuje se tendencija ka daljem rastvaranju i stvaraju se uslovi povoljni za remineralizaciju zubne gleđi [4,5].
[bookmark: _Toc244025625]4. RASTVORLJIVOST DRUGIH KALCIJUM-FOSFATA
[bookmark: _Toc244025626]4.1. Osnovne karakteristike drugih kalcijum-fosfata
	Pored hidroksiapatita, značajna jedinjenja iz grupe kalcijum-fosfata jesu brušit, trikalcijum-fosfat, oktakalcijum-fosfat i amorfni kalcijum-fosfat. Ona se razlikuju prema hemijskom sastavu, molarnom odnosu Ca/P i strukturnoj uređenosti. Posebno su značajne razlike u kristalnoj strukturi i sklonosti ka transformaciji u druge mineralne faze, jer utiču na njihovu rastvorljivost i stabilnost u vodenim sredinama [4]. Njihove osnovne karakteristike prikazane su u tabeli 1. 
[bookmark: _Toc244025627]4.2. Poređenje rastvorljivosti i stabilnosti različitih kalcijum-fosfatnih jedinjenja
	Jedinjenje
	Hemijska formula
	Molarni odnos Ca/P
	Rastvorljivost (25°C,g/L)

	Hidroksiapatit
	Ca₁₀(PO₄)₆(OH)₂
	1,67
	0,0003

	Brušit
	CaHPO₄·2H₂O
	1,00
	0,088

	α-Trikalcijum-fosfat
	α-Ca₃(PO₄)₂
	1,50
	0,0025

	β-Trikalcijum-fosfat
	β- Ca₃(PO₄)₂
	1,50
	0,0005

	Oktakalcijum-fosfat
	Ca₈(HPO₄)₂(PO₄)₄·5H₂O
	1,33
	0,0081

	Amorfni kalcijum-fosfat
	Nema pravilno uređenu kristalnu strukutur
	≈1,20-2,20(promjenjljivo)
	Promjenljiva


Tabela 1.Poređenje hemijskog sastava,molarnog odnosa Ca/P i rastvorljivosti odabranih kalcijum-fosfata [4]
	Podaci prikazani u tabeli 1 ukazuju na značajne razlike u rastvorljivosti kalcijum-fosfata. Prema približnim vrijednostima pri 25 °C, brušit je oko 293 puta rastvorljiviji od hidroksiapatita, dok je α-trikalcijum-fosfat pet puta rastvorljiviji od β-oblika. Oktakalcijum-fosfat takođe pokazuje veću rastvorljivost od hidroksiapatita, što ukazuje na različito ravnotežno ponašanje ovih mineralnih faza [4].
	Razlika između α- i β-trikalcijum-fosfata posebno je značajna jer, uprkos istom hemijskom sastavu i odnosu Ca/P, imaju različitu rastvorljivost usljed razlika u kristalnoj strukturi. To pokazuje da hemijska formula nije dovoljna za predviđanje ponašanja jedinjenja u vodenoj sredini [4].
	Stabilnost pojedinih kalcijum-fosfata takođe se razlikuje. Hidroksiapatit je stabilan u alkalnom području, približno pri pH 9,5–12, dok je brušit karakterističan za kiselije uslove, približno pri pH 2–6. Oktakalcijum-fosfat je stabilan u užem području, približno pri pH 5,5–7,0, i može učestvovati u transformaciji ka apatitu. Amorfni kalcijum-fosfat je metastabilan zbog odsustva uređene kristalne rešetke i može prelaziti u stabilnije kristalne faze [4].
	U stomatologiji su ove razlike značajne za razumijevanje mineralne ravnoteže tvrdih zubnih tkiva. Promjene pH i sastava oralne sredine mogu podstaći rastvaranje hidroksiapatita, dok odgovarajući uslovi omogućavaju ponovno taloženje minerala. Poznavanje ponašanja drugih kalcijum-fosfata važno je i za razumijevanje mineralizacije i primjene biomaterijala u obnovi tvrdih tkiva [4,5].







[bookmark: _Toc244025628]5. FAKTORI KOJI UTIČU NA RASTVORLJIVOST
	Rastvorljivost hidroksiapatita i drugih kalcijum-fosfata u vodenim sredinama zavisi od više fizičko-hemijskih faktora koji određuju ravnotežu između čvrste mineralne faze i rastvorenih jona. Najznačajniji su pH vrijednost, koncentracija kalcijumovih i fosfatnih jona, temperatura, jonska jačina i sastav rastvora. Njihovo djelovanje određuje da li će proces rastvaranja ili taloženja minerala biti termodinamički povoljniji [4].
[bookmark: _Toc244025629]5.1. Uticaj pH vrijednosti
	Jedan od najvažnijih faktora koji određuju rastvorljivost hidroksiapatita jeste pH vrijednost. Promjena pH vrijednosti utiče na protonovanje fosfatnih jona i koncentraciju hidroksidnih jona u rastvoru, čime se mijenja ravnoteža rastvaranja mineralne faze. Sa smanjenjem pH vrijednosti povećava se sklonost hidroksiapatita ka rastvaranju, što je od posebnog značaja za procese demineralizacije zubnih tkiva [4].
	Fosfatna kiselina je triprotonska kiselina, pa njeni joni mogu postepeno primati protone, pri čemu nastaju različiti fosfatni oblici. Ove ravnoteže prikazane su sljedećim hemijskim jednačinama:   
PO₄³⁻ + H⁺ ⇌ HPO₄²⁻
HPO₄²⁻ + H⁺ ⇌ H₂PO₄⁻
H₂PO₄⁻ + H⁺ ⇌ H₃PO₄
[image: ]	Sa promjenom pH vrijednosti mijenja se relativni udio pojedinih fosfatnih vrsta u rastvoru. Pri nižim pH vrijednostima preovlađuju protonovaniji oblici fosfata, dok se porastom pH povećava udio HPO₄²⁻, a PO₄³⁻ postaje dominantan tek u jako alkalnoj sredini. Smanjenje aktivnosti slobodnih fosfatnih i hidroksidnih jona podstiče dalje rastvaranje hidroksiapatita. Promjena zastupljenosti fosfatnih jona u zavisnosti od pH vrijednosti prikazana je na slici 2.
Slika 2. Ahmed AM, Mekonnen ML, Mekonnen KN. Phosphate species distribution at different pH values. RSC Adv. 2023. Fig. 3A[8].
 
[bookmark: _Toc244025630]5.2. Koncentracija kalcijumovih i fosfatnih jona
	Koncentracije kalcijumovih (Ca²⁺) i fosfatnih jona u vodenom rastvoru utiču na njegov stepen zasićenosti u odnosu na određenu mineralnu fazu. Kada su njihove aktivnosti niske, rastvaranje minerala može biti termodinamički povoljno. Povećanje aktivnosti ovih jona može dovesti do zasićenja ili prezasićenja rastvora, čime se smanjuje tendencija ka daljem rastvaranju i mogu se stvoriti uslovi za taloženje mineralne faze. Ovaj odnos objašnjava značaj jonskog sastava pljuvačke u održavanju mineralne stabilnosti zubnih tkiva. Eksperimentalna istraživanja rastvaranja gleđi i hidroksiapatita u limunskoj kiselini pokazuju da dodatak kalcijuma i fosfata ne djeluje jednako u svim uslovima [4,5]. 
[bookmark: _Toc244025631]5.3. Ostali faktori 
	Na rastvorljivost kalcijum-fosfata utiču i temperatura, jonska jačina, sastav rastvora i osobine samog minerala. Temperatura može promijeniti ravnotežne konstante i stabilnost pojedinih faza, dok jonska jačina utiče na aktivnosti jona u rastvoru. Prisustvo drugih jona, poput fluoridnih, karbonatnih i magnezijumovih, može promijeniti strukturu i svojstva mineralne faze. Pored toga, kristaliničnost, veličina čestica i specifična površina minerala utiču na brzinu rastvaranja. Zbog međusobnog djelovanja ovih faktora, rastvorljivost se mora razmatrati u konkretnim uslovima vodenog sistema, a ne kao univerzalna vrijednost nezavisna od sastava sredine [4,5].








[bookmark: _Toc244025632]6. ZNAČAJ RASTVORLJIVOSTI KALCIJUM-FOSFATA U STOMATOLOGIJI
	Rastvorljivost kalcijum-fosfata u vodenoj sredini ima veliki značaj u stomatologiji jer neposredno utiče na stabilnost mineralne strukture zuba, očuvanje zubne gleđi i ravnotežu procesa demineralizacije i remineralizacije. 
	U uslovima sniženog pH, koji se javljaju usljed djelovanja kiselina nastalih metabolizmom bakterija dentalnog plaka ili unošenjem kisele hrane i napitaka, povećava se rastvaranje minerala zubne gleđi. Ovaj proces, poznat kao demineralizacija, dovodi do oslobađanja kalcijumovih i fosfatnih jona iz kristalne strukture hidroksiapatita. Ukoliko se takvi uslovi ponavljaju i proces rastvaranja nadmaši obnavljanje minerala, dolazi do postepenog gubitka mineralne materije i povećanja rizika od nastanka karijesa [5,6].
	Nasuprot tome, pljuvačka predstavlja važnu zaštitnu sredinu jer obezbjeđuje kalcijumove i fosfatne jone, doprinosi neutralizaciji kiselina i omogućava ponovno taloženje mineralnih jedinjenja na površini zuba. Ovaj proces naziva se remineralizacija. Kada je sredina dovoljno zasićena odgovarajućim jonima, rastvaranje hidroksiapatita se smanjuje, a mogu se stvoriti uslovi za obnovu djelimično demineralizovane gleđi [5].
        Fluoridi smanjuju demineralizaciju i podržavaju remineralizaciju. Njihovo prisustvo može doprinijeti formiranju mineralne faze manje podložne kiselom rastvaranju, dok fluoridni preparati u oralnoj njezi predstavljaju važan dio prevencije karijesa. Sintetički hidroksiapatit se takođe proučava kao biomimetički sastojak preparata za oralnu njegu, ali njegov efekat zavisi od formulacije i konkretne kliničke primjene [6].
	Poznavanje rastvorljivosti kalcijum-fosfata značajno je i za razvoj stomatoloških materijala. Kalcijum-fosfatna jedinjenja primjenjuju se u biomaterijalima namijenjenim regeneraciji tvrdih tkiva, a njihova rastvorljivost utiče na oslobađanje jona, resorpciju materijala i stvaranje uslova za mineralizaciju [6].
	Prema tome, proučavanje rastvorljivosti kalcijum-fosfata u vodenoj sredini povezuje osnovne principe hemijske ravnoteže sa praktičnim problemima stomatologije. Razumijevanje uticaja pH vrijednosti i koncentracije jona omogućava bolje objašnjenje nastanka karijesa, zaštitne uloge pljuvačke, procesa remineralizacije i primjene biomaterijala u očuvanju i obnovi tvrdih zubnih tkiva.
	
[bookmark: __RefHeading___Toc251_328499454][bookmark: _Toc244025633]
7. ZAKLJUČAK
            Rastvorljivost hidroksiapatita i drugih kalcijum-fosfata u vodenim sredinama uslovljena je njihovim hemijskim sastavom, strukturom i fizičko-hemijskim karakteristikama sredine. Zavisi prvenstveno od pH vrijednosti i koncentracije kalcijumovih i fosfatnih jona. Ovi faktori utiču na ravnotežu između rastvaranja i taloženja mineralne faze.
	U stomatologiji je rastvorljivost posebno značajna za očuvanje mineralne strukture zuba. Kisela sredina podstiče rastvaranje hidroksiapatita i demineralizaciju gleđi, dok pljuvačka obezbjeđuje uslove za neutralizaciju kiselina i ponovno taloženje minerala. Kada demineralizacija nadmaši remineralizaciju, povećava se rizik od nastanka karijesa.
	Poznavanje rastvorljivosti kalcijum-fosfata zato je važno za razumijevanje hemijskih procesa u zubnim tkivima, prevenciju karijesa i razvoj stomatoloških biomaterijala.

